钦定古今图书集成/明伦汇编/氏族典/第392卷 > 李延渥
## 钦定古今图书集成/明伦汇编/氏族典/第392卷 > 李延渥

按《宋史李晋卿传》：“晋卿子延渥，以荫补供奉官，寻为
阁门祇候，三迁至西京左藏库使。咸平初，历知平戎、
宁边、顺安军、保州、威虏军钤辖，又知冀州。六年，徙瀛
州。景德初，契丹大举扰边，径胡卢河逾关南，十月抵
城下，昼夜鼓噪，四面夹攻，旬日，其势益张，唯击鼓伐
木之声相间，驱奚人负板秉烛，乘墉而上。延渥率州”
兵强壮，又集巡检史普所部乘城，发《礧石》巨木击之，
皆累累而坠，杀伤甚众。翌日，契丹王与其母亲鼓众
急击，发矢如雨。延渥分兵拒守益坚，契丹遁去，死者
三万馀，伤者倍之，获铠甲、兵矢、竿牌数百万。驿书以
闻，赐延渥锦袍金带，将士缗钱，迁延渥本州团练使。
初，戍棚垂板护城才数寸许，契丹射之，矢集其上，凡
二百馀。及请葺城，诏取板视之，真宗颇称其劳。二年，
延渥徙知邢州，历天雄军、贝州副都部署，知冀、贝、博
三州。大中祥符八年入朝，以疾连赐告，换右领军卫
大将军，领演州团练使。明年，从其请，以左武卫大将
军致仕。天禧初，卒。子宗禹，为内殿崇班。